แอสเซสพลัสชู3เดือนจ่าย2.85-3.15%
บลจ.แอสเซทพลัส เปิดขายและรับซื้อคืนรอบใหม่ 2 กองทุนตราสารหนี้ ลงทุน 3 เดือน จ่ายผลตอบแทน 2.85-3.15% ต่อปี
24 เม.ย. 2555

บลจ.แอสเซทพลัส เปิดขายและรับซื้อคืนรอบใหม่ 2 กองทุนตราสารหนี้ ลงทุน 3 เดือน จ่ายผลตอบแทน 2.85-3.15% ต่อปี 
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า บริษัทฯ เน้นเสนอขายกองทุนตราสารหนี้ระยะสั้น ๆ ประมาณ 3-6 เดือน เพื่อไม่เสียโอกาสที่จะได้รับผลตอบแทนที่เพิ่มขึ้นหากมีการปรับขึ้นของอัตราดอกเบี้ยในระยะถัดไป
“โดยในวันที่ 25 เม.ย.นี้ เปิดขายและรับซื้อคืนรอบใหม่ของกองทุนเปิดแอสเซทพลัสทวีเงินออม 1 (ASP-MMF1) เน้นลงทุนในตราสารหนี้เอกชน เปิดเสนอขายทุกรอบ 3 เดือน ผลตอบแทนประมาณ 3.15% ต่อปี และวันที่ 26 เม.ย.ขายกองทุนพันธบัตรคุ้มครองเงินต้น 3M1 (GBF-3M1) ลงทุนในพันธบัตรรัฐบาล และมีนโยบายคุ้มครองเงินต้น เปิดเสนอขายทุกรอบ 3 เดือน ผลตอบแทนประมาณ 2.85% ต่อปี”น.ส.จารุลักษณ์ กล่าว
น.ส.ฤดี  ปติอารยกุล  ผู้จัดการกองทุนอาวุโส บลจ.แอสเซท พลัส กล่าวว่า ช่วงครึ่งปีหลังคาดการณ์ว่าอัตราเงินเฟ้อจะปรับตัวเพิ่มขึ้นและส่งผลต่อทิศทางอัตราดอกเบี้ยในประเทศ เนื่องจากความต้องการบริโภคภายในประเทศที่เพิ่มขึ้น ภายหลังเกิดอุทกภัย ประกอบกับการปรับขึ้นค่าแรงขั้นต่ำ รวมทั้งต้นทุนของภาคธุรกิจและภาคครัวเรือนที่เพิ่มขึ้นจากราคาน้ำมันจะกดดันต่ออัตราเงินเฟ้อในช่วงครึ่งปีหลัง จึงคาดว่าคณะกรรมการนโยบายการเงิน (กนง.) อาจปรับขึ้นอัตราดอกเบี้ยนโยบาย ซึ่งจะส่งผลให้นักลงทุนในตลาดตราสารหนี้เริ่มกังวลเกี่ยวกับอัตราผลตอบแทนของตราสารหนี้ในระยะถัดไป